Kuntajohtajat: Kuntien tehtävien oikeudenmukainen rahoittaminen ja valtionosuuksien leikkauksen päättyminen hallitusohjelman tärkeimmät tavoitteet - Ajankohtaista - Oulun Digi - Oulun kaupunki
Kuntajohtajat: Kuntien tehtävien oikeudenmukainen rahoittaminen ja valtionosuuksien leikkauksen päättyminen hallitusohjelman tärkeimmät tavoitteet
Kuntajohtajat pitävät Antti Rinteen hallituksen ohjelman kuntiin liittyvistä kirjauksista tärkeimpänä kuntatalouteen liittyviä asioita, käy ilmi KAKS – Kunnallisalan kehittämissäätiön kuntajohtajille tekemästä kyselystä.
Neljä viidestä (78 %) kuntajohtajasta nostaa ykköseksi kuntien tehtävien rahoittamisen kestävästi kuntien omilla verotuloilla sekä oikeudenmukaisella ja riittävällä valtion tuella. Toiseksi tärkeimpänä (63 %) pidetään valtion 100-prosenttista kompensaatiota kunnille mahdollisista lisätehtävistä. Lähes puolet (48 %) kuntajohtajista toivoo valtionosuuksien leikkausten päättymistä.
Kuntalain kilpailuneutraliteetin selvittäminen kiinnostaa vähiten, vain neljää prosenttia vastanneista. Kannustaminen kuntarakenteen vapaaehtoiseen tiivistämiseen on tärkeä vain joka kymmenennelle (10 %), ja suurimpien kaupunkien johtajista ei kenellekään. Kuntien yhteistoiminnan turvaaminen elinvoiman ja palveluiden järjestämiseksi nostaa tärkeimpien listalle vain joka kahdeksas (12 %) kuntajohtaja.
Kuntajohtajat eivät usko tärkeimpien tavoitteiden toteutumiseen hallitusohjelmassa
Valtion kunnille päättämistä tehtävistä aiheutuvien menojen täysimääräistä korvaamista valtion puolelta epäillään vahvasti. Neljä viidestä (83 %) kuntajohtajista ei usko, että kuntien tehtävien lisäämistä kompensoidaan muuttamalla valtionosuuksia tai poistamalla kuntien muita velvoitteita.
Kolme neljästä (73 %) kuntajohtajasta ei myöskään usko tavoitteen kuntien rahoituksen kestävyydestä, oikeudenmukaisuudesta ja riittävyydestä toteutumiseen. Erityisen epäluuloisia ovat suurimpien kaupunkien ja kuntien johtajat.
Joka toinen (50 %) kuntajohtaja ei usko, että valtionosuusjärjestelmässä huomioidaan kuntien erityispiirteet. Pienten kuntien (alle 5000 asukasta) johtajista jopa 67 % ei luota tavoitteen toteutumiseen. Vajaa puolet kuntajohtajista (48 %) ei usko väliaikaisten valtionosuusleikkauksien loppumiseen vuonna 2020.
Sote-uudistuksen toteutumiseen uskotaan kuntajohtajien keskuudessa (41 %) hieman enemmän kuin epäillään (39 %) sitä. Joka viides (21 %) kuntajohtaja ei osaa ottaa asiaan kantaa.
Tutkimuksen toteutus. KAKS – Kunnallisalan kehittämissäätiön kysely osoitettiin Suomen kunnan- ja kaupunginjohtajille. Tutkimusaineisto on koottu verkkolomakkeella 8.-16.8.2019. Kysely lähetettiin 297 kuntajohtajalle. Vastaajia oli 121 ja vastausprosentti on 41 %. Vastausprosentit kuntakoon mukaan: alle 5000 asukasta (35,5 %), 5000–10 000 (49,3 %), 10 001–20 000 (42,9 %), 20 001–50 000 (22,9 %), yli 50 000 (42,9 %).
Asiamies Antti Mykkänen, 0400-570087, Kunnallisalan kehittämissäätiö